**Κριτήριο για την φτώχια και την πείνα/υποσιτισμό**

**Kείμενο 1**

**Το παγκόσμιο πρόβλημα της σπατάλης τροφίμων**

(απόσπασμα από το άρθρο της Μάρθας Κίσκιλα με τίτλο «Τo πrόβλημα είναι ο υπερπληθυσμός ή η διαχείριση των τροφίμων;» που δημοσιεύτηκε στο Tvxs στις 16.4.2019)

Στον κόσμο υπάρχουν περίπου 1 δισεκατομμύριο άνθρωποι που πέφτουν για ύπνο χωρίς να έχουν καταναλώσει ούτε ένα γεύμα κατά τη διάρκεια της ημέρας. Την ίδια στιγμή περίπου **88 εκατ. τόνοι τροφίμων**εκτιμάται ότι σπαταλιόνται στην Ευρωπαϊκή Ένωση σε ετήσια βάση, αξίας 143 δις ευρώ, ενώ σε παγκόσμιο επίπεδο περίπου 1,3 δισ. τόνοι ετησίως, δηλ. το 1/3 των τροφίμων που παράγονται για κατανάλωση από τον άνθρωπο. Ενδεικτικά, σύμφωνα με παλιότερη έρευνα που είχε δημοσιευτεί στο επιστημονικό περιοδικό  PLOS One, κάθε χρόνο το 40% της διαθέσιμης τροφής στις ΗΠΑ πετιέται, ενώ στην Μεγάλη Βρετανία, εκτιμάται ότι το 1/3 της τροφής που θα αγορασθεί θα βρεθεί στα σκουπίδια, αν και είναι κατάλληλο προς κατανάλωση. Η σπατάλη αντιστοιχεί σε **13 δισεκατομμύρια ευρώ**το χρόνο και στο**2,4% των ετήσιων εκπομπών αερίων του θερμοκηπίου**της χώρας. Και δεδομένου ότι το 13% του παγκόσμιου πληθυσμού υποφέρει από υποσιτισμό, αυτά τα νούμερα δεν είναι μόνο ανησυχητικά, αλλά και αποκαλυπτικά για την ουσία ενός παγκόσμιου προβλήματος και της διαχείρησης του.

Μάλιστα η τάση της σπατάλης των τροφίμων είναι αυξητική και σύμφωνα με [έρευνα της Boston Consulting Group (BCG)](https://tvxs.gr/news/periballon/pagkosmios-petame-ena-trito-ton-trofimon-kathe-xrono) εκτιμάται πως **αν συνεχίσουμε στην ίδια πορεία έως το 2030 τα τρόφιμα που πετιούνται στα σκουπίδια μπορεί να ξεπεράσουν τους 2 δισεκατ. τόνους ετησίως.** «Προβλέπουμε μια πραγματική κρίση σε παγκόσμιο επίπεδο», έχει επισημάνει στο Thomson Reuters Foundation ο Έσμπεν Χέγκνσολτ, ένας από τους συντάκτες της εν λόγω μελέτης, υπογραμμίζοντας πως «οι ποσότητες των απορριμμάτων και οι κοινωνικές, οικονομικές και περιβαλλοντικές επιπτώσεις που θα έχουν είναι σοβαρές αν δεν αλλάξουμε πορεία. Όταν αγωνιζόμαστε κατά της απώλειας και της απόρριψης τροφίμων, αγωνιζόμαστε ταυτοχρόνως κατά της πείνας, της φτώχειας και της υπερθέρμανσης του πλανήτη».

**Κείμενο 2**

Το παρακάτω κείμενο είναι ανακοίνωση από την ιστοσελίδα της οργάνωσης «Γιατροί χωρίς Σύνορα», μια οργάνωση που όπως λέει η ταυτότητά τους «είναι μια διεθνής, ανεξάρτητη, ιατρική ανθρωπιστική οργάνωση που παρέχει ιατρική φροντίδα σε ανθρώπους αποκλεισμένους από την υγειονομική περίθαλψη, σε θύματα βίας, φυσικών καταστροφών ή ενόπλων συγκρούσεων. Δρα με μοναδικό κριτήριο τις ιατρικές ανάγκες, ανεξάρτητα από φυλετικά, θρησκευτικά ή πολιτικά κριτήρια με στόχο την ανακούφιση του ανθρώπινου πόνου αλλά και την ευαισθητοποίηση της κοινής γνώμης για τις ανθρωπιστικές κρίσεις που μαίνονται στον πλανήτη».

# Μπορείς να σώσεις ένα παιδί από τον υποσιτισμό

# Ο υποσιτισμός απειλεί τις ζωές 20.000.000 παιδιών ανά τον κόσμο.

Τα έτοιμα θεραπευτικά διατροφικά σκευάσματα χρησιμοποιούνται για την αντιμετώπιση του υποσιτισμού.

Eνισχύουν τον οργανισμό των βαριά υποσιτισμένων παιδιών και βοηθούν την επιβίωση και τη σωστή ανάπτυξή τους.

**Το 2016 περιθάλψαμε συνολικά 261.800 υποσιτισμένα παιδιά.**

• Με 20€ μπορείς να προσφέρεις τροφή σε 74 υποσιτισμένα παιδιά

• Με 30€  μπορείς να προσφέρεις τροφή σε 111 υποσιτισμένα παιδιά

• Με 50€  μπορείς να προσφέρεις τροφή σε 185 υποσιτισμένα παιδιά

**ΒΟΗΘΗΣΕ ΜΑΣ ΝΑ ΣΥΝΕΧΙΣΟΥΜΕ ΝΑ ΣΤΗΡΙΖΟΥΜΕ ΤΙΣ ΓΥΝΑΙΚΕΣ ΚΑΙ ΤΑ ΠΑΙΔΙΑ ΤΟΥΣ ΣΕ ΟΛΟΚΛΗΡΟ ΤΟΝ ΚΟΣΜΟ**

**Κάνε μια δωρεά**

**Κείμενο 3**

**Μπέρτολτ Μπρεχτ, «Καταφύγια για τη νύχτα»**

«Ακούω πως στη Νέα Υόρκη

Στη γωνιά της 26ης Οδού και του Μπρόντγουαίη

Στέκει ένας άντρας κάθε βράδυ τους μήνες του χειμώνα

Και στους άστεγους που μαζεύονται βρίσκει ένα καταφύγιο για τη νύχτα

Κάνοντας εκκλήσεις στους διαβάτες.

Ο κόσμος έτσι δε θ’ αλλάξει.

Δε θα καλυτερέψουνε ανάμεσα στους ανθρώπους οι σχέσεις

Δε συντομεύει έτσι η εποχή της εκμετάλλευσης

Μα ωστόσο λίγοι άνθρωποι βρίσκουνε καταφύγιο για τη νύχτα

Για μια νύχτα τους φυλάγεις απ’ τον άνεμο

Το χιόνι που προορίζονταν γι’ αυτούς πέφτει στο δρόμο.

Σαν διαβάσεις τούτο ‘δω, μην κλείσεις το βιβλίο, άνθρωπε.

Λίγοι άνθρωποι βρίσκουνε καταφύγιο για τη νύχτα

Για μια νύχτα τους φυλάγεις απ’ τον άνεμο

 Το χιόνι που προορίζονταν γι αυτούς πέφτει στο δρόμο

Μα ο κόσμος έτσι δε θ’ αλλάξει

Δε θα καλυτερέψουνε ανάμεσα στους ανθρώπους οι σχέσεις

Δε συντομεύει έτσι η εποχή της εκμετάλλευσης.»

**Ερωτήματα**

**Α**

**Ποια απάντηση δίνει η αρθογράφος του πρώτου κειμένου στο ερώτημα που θέτει ο τίτλος του άρθρου της; Να συνοψίσετε την απάντσή σας σε 60-80 λέξεις**

(μονάδες 15)

**Β.**

**1. Να υπογραμμίσετε την σωστή λέξη/φράση που ολοκληρώνει το νόημα στις παρακατω προτάσεις:**

1. **Στον κόσμο περίπου 1 δισεκατομμύριο άνθρωποι κοιμούνται**

Υποσιτισμένοι /πεινασμένοι/ μη επιθυμώντας φαγητό

1. Στη Μ. Βρεττανία το φαγητό που πετιέται είναι

Στο μεγαλύτερο μέρος ακατάλληλο για βρωση/ Στο μεγαλύτερο μέρος κατάλληλο για βρωση/σε μεγάλο ποσοστό μπορεί να φαγωθεί

1. **Η αλόγιστη σπατάλη τροφίμων**

Δεν σχετίζεται με το πρόβλημα του φαινομένου του θερμοκηπίου/ είναι εξίσου κρίσιμη με το φαινόμενο του θερμοκηπίου/ αυξάνει τις εκπομπές αερίων του θερμοκηπίου της χώρας

1. **Σύμφωνα με ερευνα της ΒCG μέχρι το 2030**

Η σπατάλη τροφίμων θα έχει κρίσιμες συνέπειες στην οικονομία/όσοι υποσιτίζονται θα διπλασιαστούν/ θα περιοριστεί η σπατάλη τροφίμων

1. **Ο συντάκτης της προαναφερθείσας έρευνας τονιζει ότι**

Δεν συντρέχει λόγος ανησυχίας προς το παρόν από την απόρριψη τροφίμων/ακόμα κι αν περιοριστεί η σπατάλη τροφίμων δεν μπορουν να προληφθούν οι σοβαρές επιπτώσεις στο μέλλον/αν περιοριστεί η απόρριψη τροφίμων μπορεί αν προληφθούν οι σοβαρές επιπτώσεις στο μέλλον

(μονάδες 15)

**2. Με ποιους κειμενικούς δείκτες πετυχαίνει το σκοπό του το κείμενο 2;**

(μονάδες 10)

**3. Ποιο από τα κείμενα 1 και 2 υπηρετεί, κατά τη γνώμη σας αποτελεσματικότερα τον σκοπό για τον οποίο γράφτηκε και γιατί;**

(μονάδες 15)

**Γ**

 **Το κείμενο 3 είναι ένα ποίημα του Μπ. Μπρεχτ.**

**α. ποιο είναι το θέμα του ποιήματος;**

**β. ποια είναι η αιτία της δυστυχίας και της ανέχειας σύμφωνα με το ποίημα;**

**γ.** Σαν διαβάσεις τούτο ‘δω, μην κλείσεις το βιβλίο, άνθρωπε.

Λίγοι άνθρωποι βρίσκουνε καταφύγιο για τη νύχτα

Για μια νύχτα τους φυλάγεις απ’ τον άνεμο

 Το χιόνι που προορίζονταν γι αυτούς πέφτει στο δρόμο

Μα ο κόσμος έτσι δε θ’ αλλάξει

Δε θα καλυτερέψουνε ανάμεσα στους ανθρώπους οι σχέσεις

Δε συντομεύει έτσι η εποχή της εκμετάλλευσης.

Στο απόσπασμα αυτό του ποιήματος ποιούς λεκτικούς τρόπους χρησιμοποιεί ο ποιητής για να ευαισθητοποιήσει τον αναγνώστη για την δυστυχία των πεινασμενων αστέγων

(μονάδες 15)

Δ. **Σας δίνεται η ευκαιρία να μιλήσετε σε ένα Διεθνές Συνέδριο της UNICEF (τμήμα του ΟΗΕ για τα παιδιά) με θέμα τον παιδικό υποσιτισμό στις αναπτυγμένες χώρες. Διατυπώστε τις απόψεις σας, λαμβάνοντας υπόψη το πληροφοριακό υλικό που σας παρέχουν τα δοσμένα κείμενα και επικεντρώνοντας στα αίτια και την αντιμετώπιση (ως 300 λέξεις)**

(μονάδες 30)

**τ**